**Pressemelding**

8. oktober 2014

**Komplett Group investerer i Babybanden**

**Netthandelskonsernet Komplett Group utvider virksomheten, og investerer i Babybanden. Nordens ledende netthandelsaktør har klokkertro på kraftig vekst av babyutstyr til svært konkurransedyktige priser.**

Komplett Group har ervervet 50,1 prosent av den Kristiansand-baserte netthandelsbutikken Babybanden.

* Vi tror barneutstyr på nett vil vokse betydelig i årene som kommer og er derfor glad for at vi har fått med oss noen av de dyktigste fagfolkene i landet, sier Ole Vinje, konsernsjef i Komplett Group.

Gründeren av Babybanden Erling Natvig har solgt barnevogner og utstyr siden han startet opp sin første butikk i 1978, bare 16 år gammel. I 1986 etablerte han butikk-kjeden René´s Barnevogner, som vokste til å bli et av Sørlandets største merkenavn innenfor handel på 80-90-tallet.

* Natvig har med sin lange erfaring i bransjen den spisskompetansen vi ønsker for å utvikle fremtidens nettbutikk for barneutstyr, sier Vinje.

Ferske netthandelstall fra Sverige viser at barneutstyr er den kategorien som vokser raskest på nett. Kundene er «digitalt innfødte» og godt vant med netthandel.

* Vi tror barneutstyr er den neste bransjen som vil ta av på nett i Norge. Trenden i Sverige overbeviser oss om at veksten nå kommer her i Norge, sier Vinje.

Babybanden har fysisk butikk i Kristiansand, men en stadig større andel av salget gjøres via nettbutikken. Logistikken vil om kort tid flyttes til Kompletts distribusjonsanlegg i Sandefjord. På sikt er planen å tilby barneutstyr også i Kompletts nettbutikker i Norge, Sverige og Danmark.

* Vi i Babybanden gleder oss veldig til å utvikle babyutstyrshandelen sammen med Komplett. Vi kunne ikke fått en bedre samarbeidspartner med tanke på omdømme og kunnskap om netthandel. Komplett er rett og slett vårt førstevalg, avslutter Erling Natvig.

Komplett Group har tidligere lansert egne satsinger på bildeler, hvitevarer, bank, forsikring i tillegg til den tradisjonelle elektronikk-satsingen.

**For mer informasjon kontakt:**

Ole Vinje, konsernsjef Komplett Group – mobil 90 08 94 21
Erling Natvig, daglig leder Babybanden.no – mobil 90 04 56 78

**Komplett Group**

Komplett Group er Nordens største netthandelsaktør med 14 nettbutikker. Komplett Group har 600 ansatte og hovedkontor i Sandefjord. Les mer på: [www.komplettgroup.com](http://www.komplettgroup.com)